กรณีศึกษา ปัญหา UNIQLO ในเกาหลีใต้
ถ้าพูดถึงแบรนด์เสื้อผ้าที่หลายคนชื่นชอบ และประสบความสำเร็จมากที่สุดแบรนด์หนึ่งในไทย หลายคนก็คงจะนึกถึง “UNIQLO”  ที่ผ่านมา UNIQLO ประสบความสำเร็จในหลายๆ ประเทศ แต่ก็ไม่ประสบความสำเร็จในบางประเทศเช่นกัน ซึ่งประเทศหนึ่งที่ UNIQLO ไม่ค่อยประสบความสำเร็จในทางธุรกิจ คือ เกาหลีใต้  อะไรคือความท้าทายของ UNIQLO ในเกาหลีใต้? ลงทุนแมนจะเล่าให้ฟัง
31 ธ.ค. 2563

กรณีศึกษา ปัญหา UNIQLO ในเกาหลีใต้ / โดย ลงทุนแมน
ถ้าพูดถึงแบรนด์เสื้อผ้าที่หลายคนชื่นชอบ
และประสบความสำเร็จมากที่สุดแบรนด์หนึ่งในไทย
หลายคนก็คงจะนึกถึง “UNIQLO”
ที่ผ่านมา UNIQLO ประสบความสำเร็จในหลายๆ ประเทศ
แต่ก็ไม่ประสบความสำเร็จในบางประเทศเช่นกัน
ซึ่งประเทศหนึ่งที่ UNIQLO ไม่ค่อยประสบความสำเร็จในทางธุรกิจ คือ เกาหลีใต้
อะไรคือความท้าทายของ UNIQLO ในเกาหลีใต้?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
UNIQLO เป็นแบรนด์เสื้อผ้า และเครื่องแต่งกายสัญชาติญี่ปุ่น
ซึ่งถูกก่อตั้งขึ้นในปี 1949 โดยคุณทาดาชิ ยานาอิ (Tadashi Yanai)
อดีตพนักงานขายเสื้อผ้า ที่ Jusco ซูเปอร์มาร์เกตชื่อดังในญี่ปุ่น
ปัจจุบัน UNIQLO คือหนึ่งในแบรนด์เสื้อผ้าที่ประสบความสำเร็จมากที่สุดแบรนด์หนึ่งของโลก
รายได้และกำไรของ UNIQLO
ปี 2009 รายได้ 200,000 ล้านบาท กำไร 15,000 ล้านบาท
ปี 2019 รายได้ 680,000 ล้านบาท กำไร 49,000 ล้านบาท
ช่วง 10 ปีที่ผ่านมา รายได้ของบริษัทเติบโต 240% และกำไรเติบโต 227%
ณ สิ้นปี 2019 UNIQLO มีสาขาอยู่ทั่วโลก 2,260 สาขา
โดยประมาณ 36% เป็นสาขาในญี่ปุ่น
57% เป็นสาขาในเอเชีย
และ 7% เป็นสาขาอยู่ในยุโรปและสหรัฐอเมริกา
ถ้านับเฉพาะสาขาในเอเชีย (ไม่รวมญี่ปุ่น)
จีนจะเป็นประเทศที่มีสาขา UNIQLO มากที่สุด
และรองลงมาคือ เกาหลีใต้
แต่รู้ไหมว่า UNIQLO ที่เกาหลีใต้ในตอนนี้ กำลังเจอความท้าทายอย่างมาก
ปัจจุบัน UNIQLO มีสาขาอยู่ในเกาหลีใต้ 186 สาขา หรือประมาณ 8% ของสาขาทั้งหมดของ UNIQLO
โดยปี 2020 UNIQLO ต้องปิดสาขาในเกาหลีใต้ไปแล้ว 9 สาขา หลังจากยอดขายลดลงอย่างหนัก จากการแพร่ระบาดของโควิด 19
แต่อีกส่วนสำคัญ ที่สร้างความท้าทายให้ UNIQLO ในเกาหลีใต้
เกิดมาจาก “ความขัดแย้งเรื่องการค้าระหว่าง 2 ประเทศ”
แล้วปมความขัดแย้งดังกล่าวมีที่มาอย่างไร?
จริงๆ แล้วปมความขัดแย้งระหว่าง 2 ประเทศนี้ สั่งสมกันมาเป็นเวลานานเลยทีเดียว..
- ตั้งแต่ในปี 1910 ที่จักรวรรดิเกาหลีในตอนนั้น ตกเป็นอาณานิคมของญี่ปุ่น
ซึ่งทำให้คนเกาหลีจำนวนมากต้องทำงานอย่างหนักให้กับกองทัพญี่ปุ่น
อีกทั้งเกาหลียังต้องส่งทรัพยากรมากมายให้กับญี่ปุ่น
- ปี 1918 ที่ชาวเกาหลีมีการเรียกร้องเอกราชจากญี่ปุ่น และนำมาซึ่งเหตุการณ์ที่ทหารญี่ปุ่นสังหารชาวเกาหลีหลายพันคน
- ช่วงสงครามโลกครั้งที่ 2 ระหว่างปี 1939-1945 ที่ชาวเกาหลีถูกบังคับให้เข้ารบให้กับกองทัพญี่ปุ่น ก่อนที่ญี่ปุ่นจะแพ้สงคราม และเกาหลีก็ถูกแยกเป็นสองประเทศ โดยเกาหลีใต้มาอยู่ภายใต้การดูแลของสหรัฐอเมริกา
ซึ่งจากอดีตที่ผ่านมา จึงไม่น่าแปลกใจนัก
ที่ชาวเกาหลีใต้จำนวนไม่น้อยในปัจจุบัน
จะยังคงมีความคับแค้นใจชาติญี่ปุ่นมาจนถึงทุกวันนี้
และมาในปี 2018 ศาลเกาหลีใต้ มีคำสั่งให้ทางการญี่ปุ่นจ่ายเงินชดเชยต่อชาวเกาหลีที่ถูกบังคับใช้แรงงานทาสในช่วงสงครามโลกอีกครั้ง
แต่ทางญี่ปุ่นปฏิเสธที่จะทำตามข้อเรียกร้องดังกล่าว
และในปี 2019 รัฐบาลญี่ปุ่น ยังได้จำกัดการส่งออกวัตถุดิบสำคัญในการผลิตสินค้าประเภทอิเล็กทรอนิกส์และเซมิคอนดักเตอร์ให้แก่เกาหลีใต้อีกด้วย
เรื่องนี้ จึงปลุกกระแสความไม่พอใจและคับแค้นใจของชาวเกาหลีใต้ที่มีต่อชาติญี่ปุ่นขึ้นมาอีกครั้ง
ทำให้ชาวเกาหลีใต้จำนวนมากออกมาประท้วง เพื่อแสดงความไม่พอใจต่อการกระทำของรัฐบาลญี่ปุ่น
ซึ่งแน่นอนว่า เรื่องนี้ได้ส่งผลกระทบต่อ UNIQLO แบรนด์เสื้อผ้าสัญชาติญี่ปุ่นด้วย
ชาวเกาหลีใต้บอยคอตต์สินค้า และ ไม่เข้าร้าน UNIQLO จนกระทบกับยอดขาย และต้องปิดสาขาลงหลายแห่ง
แม้แต่สาขาที่ Myeong-dong ซึ่งเป็นแหล่งชอปปิงที่มีเสื้อผ้าแบรนด์ต่างประเทศมากมาย และที่สำคัญยังเป็นสาขาที่ใหญ่ที่สุดอันดับ 2 ในบรรดาสาขาทั้งหมดของ UNIQLO ในเกาหลีใต้ ก็ยังต้องปิดตัวลง..
เรื่องนี้ก็ถือเป็นกรณีศึกษาที่น่าสนใจ
แม้ว่าความขัดแย้งทั้ง 2 ประเทศจะเกิดขึ้นมาแล้วกว่าร้อยปี
แต่เรื่องดังกล่าวก็ยังคงส่งผลกระทบต่อความสัมพันธ์ระหว่างประเทศมาจนถึงทุกวันนี้
ซึ่งผลกระทบนั้น มันก็ได้ถูกส่งต่อมายัง
ธุรกิจแบรนด์เสื้อผ้าและเครื่องแต่งกายสัญชาติญี่ปุ่น อย่าง Uniqlo อย่างหลีกเลี่ยงไม่ได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References:
-
-
-
-
-
-